
讘讘讗 讘转专讗 拽讟讝 注"讗 - 驻讬专讜砖 砖讟讬讬谞讝诇抓

讜诇讗 转讛讗 住讘讜专 砖转讛讗 转讜专讛 砖诇诪讛 砖诇谞讜 诪讚专砖转 讛讻转讜讘讬诐, 讻砖讬讞讛 讘讟诇讛 砖诇讻诐. 讜诪讚讜注 讚讘专讬 讛讝拽谉 讛诐 砖讬讞讛 讘讟诇讛 鈥� 诪砖讜诐 砖讛拽诇 讜讞讜诪专 砖讗诪专 讛讜讗 诪讜驻专讱 诪注讬拽专讜, 砖讻谉 讗驻砖专 诇讜诪专: 诪讛 诇讘转 讘谞讜 鈥� 砖讻谉 讬驻讛 讻讞讛 讘诪拽讜诐 (讬讞讚 注诐) 讛讗讞讬谉 砖诇 讗讘讬讛, 砖讛专讬 讛讬讗 谞讜讟诇转 讗转 讞诇拽 讗讘讬讛, 讘谉 讗讘讬 讗讘讬讛 讛诪转, 转讗诪专 讘讘转讜 鈥� 砖讛讜专注 讻讞讛 讘诪拽讜诐 讗讞讬谉 砖讘诪拽讜诐 砖讬砖 讗讞讬诐, 讗讬谉 讛讘转 讬讜专砖转 讻诇诇. 讜诪讻讗谉 专讗讬讛 砖讻讜讞 讛讬专讜砖讛 砖诇 讘转 讛讘谉 讙讚讜诇 诪讝讛 砖诇 讛讘转. 讜讻讬讜谉 砖诇讗 诪爪讗讜 讛爪讚讜拽讬诐 转砖讜讘讛 诇讚讘专, 谞爪讞讜诐, 讙讘专讜 注诇讬讛诐 讞讻诪讬诐 讘讜讬讻讜讞, 讜讞讝专讜 诇讚讬谉 讬砖专讗诇 讛讬砖谉, 讜讗讜转讜 讛讬讜诐 注砖讗讜讛讜 讬讜诐 讟讜讘.


讜讘注谞讬谉 讝讛 砖诇 讬专讜砖转 讘转 讛讘谉 注诐 讛讗讞讬诐, 诇讗讞专 砖讻诪注讟 讛砖诪讬讚讜 砖讘讟讬 讬砖专讗诇 讗转 砖讘讟 讘谞讬诪讬谉 讻讜诇讜 讘注拽讘讜转 诪注砖讛 驻讬诇讙砖 讘讙讘注讛, 谞讗诪专: "讜讬讗诪专讜 讝拽谞讬 讛注讚讛 诪讛 谞注砖讛 诇谞讜转专讬诐... 讜讬讗诪专讜 讬专砖转 驻诇讟讛 诇讘谞讬诪谉 讜诇讗 讬诪讞讛 砖讘讟 诪讬砖专讗诇" (砖讜驻讟讬诐 讻讗, 讟讝鈥撟欁�),


讗诪专 专' 讬爪讞拽 讚讘讬 [诪讘讬转 诪讚专砖讜] 砖诇 专' 讗诪讬: 诪诇诪讚, 砖讛转谞讜 注诇 砖讘讟 讘谞讬诪讬谉 砖诇讗 转讬专砖 讘转 讛讘谉 注诐 讛讗讞讬谉, 讻讚讬 砖诇讗 转注讘讜专 谞讞诇讛 诪砖讘讟 讘谞讬诪讬谉 注诇 讬讚讛. 讜讛讬转讛 讝讜 转拽谞讛 诇砖注转讛 诪驻谞讬 砖讛讬讛 讛砖讘讟 诪讜注讟 讘讬讜转专 讘诪住驻专 讗谞砖讬讜.


讗 讗讙讘 讛注讬住讜拽 讘讬专讜砖转 诪讬 砖讗讬谉 诇讜 讘谉, 诪讘讬讗讬诐 诪讛 砖讗诪专 专' 讬讜讞谞谉 诪砖讜诐 (讘砖诐) 专' 砖诪注讜谉 讘谉 讬讜讞讗讬: 讻诇 砖讗讬谞讜 诪谞讬讞 讘谉 诇讬讜专砖讜 鈥� 讛拽讚讜砖 讘专讜讱 讛讜讗 诪诇讗 注诇讬讜 注讘专讛 (讻注住). 讜诪谞讬谉 诇谞讜 讻谉 鈥� 讻转讬讘 讛讻讗 [谞讗诪专 讻讗谉 讘驻专砖转 讬专讜砖讜转]: "讜讛注讘专转诐 讗转 谞讞诇转讜 诇讘转讜" (讘诪讚讘专 讻讝, 讞), 讜讻转讬讘 讛转诐 讜谞讗诪专 砖诐 讘讬讜诐 讛' 诇注转讬讚]: "讬讜诐 注讘专讛 讛讬讜诐 讛讛讜讗" (爪驻谞讬讛 讗, 讟讜). 讛专讬 砖诪砖转诪砖讬诐 讘注谞讬谉 讛住讘转 谞讞诇讛 讘讗讜转讜 砖讜专砖 砖诇 "注讘专", 砖诪砖诪注讜 讙诐 诇砖讜谉 讻注住.


 讜注讜讚 讘注谞讬谉 讝讛 谞讗诪专: "讗砖专 讗讬谉 讞诇讬驻讜转 诇诪讜 讜诇讗 讬专讗讜 讗诇讛讬诐" (转讛诇讬诐 谞讛, 讻), 专' 讬讜讞谞谉 讜专' 讬讛讜砖注 讘谉 诇讜讬 谞讞诇拽讜 讘驻讬专讜砖 驻住讜拽 讝讛, 讞讚 [讗讞讚 诪讛诐] 讗诪专: "讗砖专 讗讬谉 讞诇讬驻讜转 诇诪讜" 讻讜讜谞转讜 讻诇 砖讗讬谞讜 诪谞讬讞 讘谉 诇讛讞诇讬驻讜. 讜讞讚 [讜讗讞讚 诪讛诐] 讗诪专: 讻诇 砖讗讬谞讜 诪谞讬讞 转诇诪讬讚 砖讬诪诇讗 讗转 诪拽讜诪讜.


 讜诪注讬专讬诐:  转住转讬讬诐 [转讜讙讚专, 转转讘专专] 砖专' 讬讜讞谞谉 讛讜讗 砖讗诪专 砖讛讻讜讜谞讛 诇讝讛 砖讗讬谞讜 诪谞讬讞 转诇诪讬讚, 讚讗诪专 [砖讻讱 讛讬讛 讗讜诪专] 专' 讬讜讞谞谉 诇讗讞专 砖诪转讜 讘谞讬讜 讘讞讬讬讜, 讻砖讛讬讛 诪谞讞诐 讗讞专讬诐: 讚讬谉 讙专诪讬讛 讚注砖讬专讗讛 讘讬专 [讝讜讛讬 讛注爪诐 砖诇 讘谞讬 讛注砖讬专讬], 砖诇讗 谞砖讗专讜 诇讜 讘谞讬诐 谞讜住驻讬诐. 讜讻讬讜谉 砖讛讬讛 诪讝讻讬专 讗转 讛讚讘专, 讘诇讬 诇讛转讘讬讬砖 讘讜, 诪砖诪注 砖讛讬讛 住讘讜专 砖诪讬 砖诇讗 讛谞讬讞 讘谉 讗讞专讬讜 讗讬谞讜 讘讻诇诇 "讜诇讗 讬专讗讜 讗诇讜拽讬诐", 讜讗诐 讻谉 转住转讬讬诐 [转讜讙讚专] 砖专' 讬讜讞谞谉 讛讜讗 砖讗诪专 转诇诪讬讚.


讜砖讜讗诇讬诐: 讜诪讻讬讜谉 砖专' 讬讜讞谞谉 讛讜讗 砖讗诪专 砖驻讬专讜砖 讛驻住讜拽 讛讜讗 诇诪讬 砖讗讬谞讜 诪谞讬讞 转诇诪讬讚, 诪讻讗谉 砖专' 讬讛讜砖注 讘谉 诇讜讬 讛讜讗 砖讗诪专 诪讬 砖讗讬谞讜 诪谞讬讞 讘谉?


讜讛讗 [讜讛专讬] 专' 讬讛讜砖注 讘谉 诇讜讬 诇讗 讗讝讬诇 [讛讬讛 讛讜诇讱] 诇住转诐 讘讬 讟诪讬讗 [讘讬转 讛讗讘诇] 讗诇讗 专拽 诇讘讬 诪讗谉 讚砖讻讬讘 [诇讘讬转 诪讬 砖诪转] 讘诇讗 讘谞讬 [讘谞讬诐], 讚讻转讬讘 [砖谞讗诪专]: "讘讻讜 讘讻讛 诇讛诇讱" (讬专诪讬讛讜 讻讘, 讬), 讜讗诪专 专讘 讬讛讜讚讛 讗诪专 专讘: 讻讜讜谞转讜 诇讛讜诇讱 讘诇讗 讘谉 讝讻专, 讜讗诐 讗讚诐 讻讝讛 讗讬谞讜 谞讞砖讘 讬专讗 讗诇拽讬诐, 讘讜讜讚讗讬 诇讗 讛讬讛 诪砖转讚诇 诇诇讻转 讜诇谞讞诐 讚讜讜拽讗 讗讚诐 讻讝讛. 讗诇讗 讬砖 诇讜诪专 诇讛讬驻讱: 专' 讬讛讜砖注 讘谉 诇讜讬 讛讜讗 砖讗诪专 诪讬 砖诇讗 讛砖讗讬专 转诇诪讬讚.


讜诪拽砖讬诐: 讜诪讻讬讜谉 砖专' 讬讛讜砖注 讘谉 诇讜讬 讛讜讗 砖讗诪专 诪讬 砖诇讗 讛砖讗讬专 转诇诪讬讚, 诪讻讗谉 砖专' 讬讜讞谞谉 讛讜讗 砖讗诪专 砖诪讬 砖讗讬谞讜 诪谞讬讞 讘谉 讗讬谞讜 讬专讗 讗诇讜拽讬诐, 讜讗诐 讻谉


拽砖讬讗 [拽砖讛] 诪讚讘专讬 专' 讬讜讞谞谉 注诇 讚讘专讬 专' 讬讜讞谞谉 砖讛讬讛 诪专讗讛 讗转 注爪诐 讘谞讜! 讜诪砖讬讘讬诐: 诇讗 拽砖讬讗 [讗讬谉 讝讛 拽砖讛]: 讛讗 [讝讜] 砖讛讬讛 诪谞讞诐 讗讞专讬诐 讘注爪诐 讘谞讜 鈥� 讛专讬 讝讜 讚注转讜 讚讬讚讬讛 [砖诇讜], 砖讛讬讛 住讘讜专: 讝讛 砖讗讬谞讜 诪谞讬讞 转诇诪讬讚. 讛讗 [讝讜] 砖讗诪专 砖讗讬谞讜 诪谞讬讞 讘谉 鈥� 讛专讬 讝讜 讚注转讜 讚专讘讬讛 [砖诇 专讘讜].


(住讬诪谉 诇讚专砖讜转 讛讘讗讜转 砖诇 专' 驻谞讞住 讘谉 讞诪讗: 讛讚讚 注谞讬 讜讞讻诐).


讜注讜讚 讘注谞讬谉 诪讬 砖诇讗 讛谞讬讞 讘谉, 讚专砖 专' 驻谞讞住 讘谉 讞诪讗, 诪讗讬 讚讻转讬讘 [诪讛讜 砖谞讗诪专]: "讜讛讚讚 砖诪注 讘诪爪专讬诐 讻讬 砖讻讘 讚讜讚 注诐 讗讘转讬讜 讜讻讬 诪转 讬讜讗讘 砖专 讛爪讘讗" (诪诇讻讬诐 讗 讬讗, 讻讗)? 诪驻谞讬 诪讛 讘讗讜转讜 驻住讜拽 注爪诪讜 讘讚讜讚 谞讗诪专讛 讘讜 诇砖讜谉 "砖讻讬讘讛", 讜讘讬讜讗讘 谞讗诪专讛 讘讜 诇砖讜谉 "诪讬转讛"? 讜诪住讘讬专讬诐: 讚讜讚 砖讛谞讬讞 讘谉 鈥� 谞讗诪专讛 讘讜 砖讻讬讘讛, 砖讗讬谉 讝讛 诪讜讜转 讙诪讜专, 讬讜讗讘 砖诇讗 讛谞讬讞 讘谉 鈥� 谞讗诪专讛 讘讜 诪讬转讛.


讜转讜讛讬诐: 讜讻讬 讬讜讗讘 诇讗 讛谞讬讞 讘谉? 讜讛讻转讬讘 [讜讛专讬 谞讗诪专]: "诪讘谞讬 讬讜讗讘 注讘讚讬讛 讘谉 讬讞讬讗诇" (注讝专讗 讞, 讟)! 讗诇讗, 讬砖 诇转拽谉 讜诇讜诪专 讻讱: 讚讜讚 砖讛谞讬讞 讘谉 讻诪讜转讜 砖讛讬讛 诪诪诇讗 诪拽讜诪讜 讘讙讚讜诇讛 鈥� 谞讗诪专讛 讘讜 诇砖讜谉 "砖讻讬讘讛" 讘诇讘讚, 讬讜讗讘 砖诇讗 讛谞讬讞 讘谉 讻诪讜转讜 鈥� 谞讗诪专讛 讘讜 诇砖讜谉 "诪讬转讛".


讻讬讜谉 砖讛讘讗谞讜 讚专砖讛 砖诇 讞讻诐 讝讛 诪讘讬讗讬诐 讚专砖讛 讗讞专转 讘砖诪讜, 讚专砖 专' 驻谞讞住 讘谉 讞诪讗: 拽砖讛 注谞讬讜转 讘转讜讱 讘讬转讜 砖诇 讗讚诐 讬讜转专 诪讞诪砖讬诐 诪讻讜转, 砖谞讗诪专: "讞谞谞讬 讞谞谞讬 讗转诐 专注讬 讻讬 讬讚 讗诇讜讛 谞讙注讛 讘讬" (讗讬讜讘 讬讟, 讻讗), 讜拽讗 讗诪专讬 诇讬讛 讞讘专讬讛 [讜讛讬讜 讗讜诪专讬诐 诇讜 讞讘讬专讬讜 诇讗讬讜讘]: "讛砖诪专 讗诇 转驻谉 讗诇 讗讜谉 讻讬 注诇 讝讛 讘讞专转 诪注谞讬" (讗讬讜讘 诇讜, 讻讗). 讻诇讜诪专, 讗诇 转讚讘专 讚讘专讬诐 拽砖讬诐 讻诇驻讬 诪注诇讛, 砖讛专讬 诪讜讟讘 诇讱 诇讘讞讜专 讘讗诇讜 诪讘注讜谞讬.


 讜注讜讚 讚专砖 专' 驻谞讞住 讘专 讞诪讗: 讻诇 砖讬砖 诇讜 讞讜诇讛 讘转讜讱 讘讬转讜, 讬诇讱 讗爪诇 讞讻诐 讜讬讘拽砖 注诇讬讜 专讞诪讬诐 砖讬转专驻讗, 砖谞讗诪专: "讞诪转 诪诇讱 诪诇讗讻讬 诪讜转 讜讗讬砖 讞讻诐 讬讻驻专谞讛" (诪砖诇讬 讟讝, 讬讚). 砖讗诐 讻注住 讛' ("讞诪住 诪诇讱") 注诇 讗讚诐, 讜砖诇讞 注诇讬讜 讞讜诇讬 ("诪诇讗讻讬 诪讜讜转") 鈥� 讬诇讱 诇讞讻诐 讻讚讬 砖讬讻驻专 讜讬住讬专 诪注诇讬讜 讻注住 讝讛.


讘 砖谞讬谞讜 讘诪砖谞讛, 讝讛 讛讻诇诇: 讻诇 讛拽讜讚诐 讘谞讞诇讛 鈥� 讬讜爪讗讬 讬专讻讜 拽讜讚诪讬谉; 讜讛讗讘 拽讜讚诐 诇讻诇 讬讜爪讗讬 讬专讻讜. 讘注讬 [砖讗诇] 专诪讬 讘专 讞诪讗 砖讗诇讛 讝讜: 讗讘讬 讛讗讘 讜讗讞讬 讛讗讘, 讻讙讜谉 讗讘专讛诐 讜讬砖诪注讗诇, 讗诐 讛讬讜 爪专讬讻讬诐 诇讘讜讗 诇专砖转 讘谞讻住讬 注砖讜 讘谉 讬爪讞拽, 讗诐 讛讬讛 诪转 讘诇讗 讘谞讬诐, 讗讬讝讛 诪讛谉 拽讜讚诐? 讗诪专 专讘讗, 转讗 砖诪注 [讘讜讗 讜砖诪注] 砖诪驻讜专砖 讛讚讘专 讘诪砖谞讛: 讛讗讘 拽讜讚诐 诇讻诇 讬讜爪讗讬 讬专讻讜, 诪砖诪注 砖讗讘专讛诐 拽讜讚诐. 讜诪注讬专讬诐: 讜专诪讬 讘专 讞诪讗 注爪诪讜, 诪讚讜注 砖讗诇 砖讗诇讛 讝讜? 讛专讬 讜讚讗讬 讬讚注 讗转 讛诪砖谞讛!

